Αιτιώδεις διεπιδράσεις από τις διαφορετικές δομικές διαρθρώσεις του Εαυτού σε εκδοχές της σύνολης υγείας
Authors: Μπιτχαβά Ιωάννα 
Published: May 2023

Ανταποκρινόμενη στις σύγχρονες απαιτήσεις κλινικής αναγκαιότητας για νέα επιστημολογικά παραδείγματα, που να πληρούν κριτήρια πολυπαραμετρικότητας και εξατομίκευσης στις προσεγγίσεις της Σύνολης Υγείας, η διδακτορική αυτή συγχρονική αιτιώδης-συγκριτική συσχετιστική έρευνα συνεξέτασε σε φοιτητικό δείγμα Ν=231 Προσώπων προπτυχιακού-vs-μεταπτυχιακού επιπέδου: α) εμβέλεια αυτοδιαχείρισης σε συνήθεις συνθήκες διαγωγής β) άνεση κατά τις διανθρώπινες επαφές τους και τις αναμνήσεις της ανατροφής τους γ) ενδόμυχη συνοχή δ) συνιστώσες πνευματικότητάς τους ε) θεωρήσεις και πραγματική εμπειρία τους περί την ψυχοφυσική τους υγεία vis-à-vis νόσου, στ) ενδεχόμενες κλινικές/υποκλινικές ψυχολογικές επισφάλειες συν πιθανές στρεσσογόνες και αγχογόνες επιτάσεις αυτών –παράμετροι, ιδωμένες μέσα από τον κανόνα που θέτει ο Εαυτός δομώντας τρεις διακεκριμένες του Οντότητες, Έλεγχο-Έλξη-Ευθύνη, μα δικαιοδοτώντας το Πρόσωπο-φορέα του να τις (ανα)διαρθρώνει με διαφορικές του διαθέσεις, διαμορφώνοντας κατά το δοκούν τη διαλειτουργικότητά τους και, επομένως, συναρμόζοντας σύστοιχες στρατηγικές ψυχοφυσικής υγείας του. Αποσκοπώντας πρωτίστως να εξετάσει εύρος επιδράσεων-επιρροών καθεμίας από τις έξι κύριες διαφορικές δομικές διαρθρώσεις, που διενεργούν τα Πρόσωπα καθώς βιώνουν την εαυτοδομή τους κατά τις ιεραρχικές τους προτιμήσεις, διαπλάθοντας έτσι τα διακριτά προφίλ τους ιδιογραφικής υγείας, η μελέτη αισιοδοξούσε να εκπληρώσει την ύπατη πρόθεσή της, που ήταν να επαληθεύσει προβλεπτική σπουδαιότητα των προφίλ αυτών ως προτύπων, ώστε περαιτέρω να εξυπηρετήσουν σε πρόσφορες αναπλαισιώσεις κλινικών αλλά και (ψυχο)εκπαιδευτικών πρακτικών διευρυμένης απόδοσης κατά την προσπέλαση στις ένδειες των Προσώπων. Κατόπιν επεξεργασίας των δεδομένων διαδοχικά, με μεθόδους Περιγραφικής (Συχνότητες, Ποσοστώσεις, Διαγράμματα), και Επαγωγικής Στατιστικής Ανάλυσης (Συσχετίσεις, Παραγοντικές, Παλινδρόμησης, κατά Συστάδες, Νευρωνικών Δικτύων, Καμπυλών-ROC, Πιθανοτήτων), τα αποτελέσματα επιβεβαίωσαν τις προσδοκίες. Βρέθηκε ότι όλα ανεξαιρέτως τα Πρόσωπα είναι και δηλώνουν υγιή με βάση σημασίες που προσδίδουν στην και σκοπόσημα που ορίζουν επαρκή για την υγεία τους, καίτοι αυθόρμητα παρεκκλίνουν προς δυσαρμονίες ετεροπροσδιορισμού της, που έτσι δεν αποσοβούν ενδεχόμενη δεινοπάθεια. Προέκυψε επίσης ότι η τελευταία σχηματίζεται συμβατή με τα προφίλ τους, ενόσω τα δημογραφικά τους στοιχεία εμφανίζουν αμελητέας σπουδαιότητας επιδράσεις στην ουσία της φυσιογνωμίας τους. Προεχόντως, εμφαίνεται ότι οι διαφορικές δομικές διαρθρώσεις εαυτότητάς τους, όπως καταρτίζουν τη μοναδικότητά τους, ευσταθούν καλώς ως προβλεπτικά πρότυπα. Η Συζήτηση προωθεί πορίσματα ιδίως από συσχετίσεων, όπως απευθείας συναποτελούν βιώσιμες προτάσεις για αξιοποίηση προς όφελος των Προσώπων και των αρωγών τους, προσβλέποντας σε συνέχεια της διαδρομής που σηματοδοτεί η εδώ έρευνα, ανανεωμένη ψυχοεκπαίδευση και ανάλογες θεραπευτικές πρωτοβουλίες. Σχολιάζει ως προσόν της, τελικώς, τα άχροα αποτελέσματα που προέκυψαν μεταξύ δημογραφικών στοιχείων και ποιοτικών της μεταβλητών. Αναγνωρίζει αδυναμίες που διέπουν το ποιόν και το ποσόν της, με διαλεκτική διάθεση ως προς δυνατότητες προσεχούς διόρθωσής τους, και ολοκληρώνεται ενδυναμωμένη από την επιβεβαίωση των προσδοκιών της, διατεινόμενη ότι μέθοδος, ευρήματα και πορίσματά της τείνουν πράγματι να προσφέρουν χρήσιμα εργαλεία στη νέα προοπτική που διανοίγει, με-και-για πρόσβαση στα Πρόσωπα, ομιλώντας στην εαυτοκεντρική, εγγενή τους γλώσσα. Λέξεις-κλειδιά: Εαυτός, Έλεγχος, Έλξη, Ευθύνη, Διαφορικές Δομικές Διαρθρώσεις, Πολυπαραμετρικότητα, Σύνολη Υγεία, Αυτοδιαχείριση, Αρωγή, Ψυχοεκπαίδευση.